title: Decizia (UE) 2019/1475 a Parlamentului European din 26 martie 2019 privind închiderea conturilor Autorității Europene pentru Siguranța Alimentară pentru exercițiul financiar 2017

text:
               27.9.2019

               RO

               Jurnalul Oficial al Uniunii Europene

               L 249/217

      DECIZIA (UE) 2019/1475 A PARLAMENTULUI EUROPEAN
      din 26 martie 2019
      privind închiderea conturilor Autorității Europene pentru Siguranța Alimentară pentru exercițiul financiar 2017
      PARLAMENTUL EUROPEAN,

                  —

                  având în vedere conturile anuale finale ale Autorității Europene pentru Siguranța Alimentară pentru exercițiul financiar 2017,

                  —

                  având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2017, însoțit de răspunsul Autorității (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 12 februarie 2019 privind descărcarea de gestiune a Autorității în ceea ce privește execuția bugetară pentru exercițiul financiar 2017 (05825/2019 – C8-0080/2019),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (4), în special articolul 70,

                  —

                  având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimenta și de stabilire a procedurilor în domeniul siguranței produselor alimentare (5), în special articolul 44,

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

                  —

                  având în vedere articolul 94 și anexa IV la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A8-0128/2019),

         1.

            aprobă închiderea conturilor Autorității Europene pentru Siguranța Alimentară pentru exercițiul financiar 2017;

         2.

            încredințează președintelui sarcina de a transmite prezenta decizie directorului executiv al Autorității Europene pentru Siguranța Alimentară, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO C 434, 30.11.2018, p. 132.

         (2)  JO C 434, 30.11.2018, p. 132.

         (3)  JO L 298, 26.10.2012, p. 1.

         (4)  JO L 193, 30.7.2018, p. 1.

         (5)  JO L 31, 1.2.2002, p. 1.

         (6)  JO L 328, 7.12.2013, p. 42.


title: Decizia (UE) 2019/1476 a Parlamentului European din 26 martie 2019 privind descărcarea de gestiune pentru execuția bugetului Institutului European pentru Egalitatea de Șanse între Femei și Bărbați (EIGE) aferent exercițiului financiar 2017

text:
               27.9.2019

               RO

               Jurnalul Oficial al Uniunii Europene

               L 249/218

      DECIZIA (UE) 2019/1476 A PARLAMENTULUI EUROPEAN
      din 26 martie 2019
      privind descărcarea de gestiune pentru execuția bugetului Institutului European pentru Egalitatea de Șanse între Femei și Bărbați (EIGE) aferent exercițiului financiar 2017
      PARLAMENTUL EUROPEAN,

                  —

                  având în vedere conturile anuale finale ale Institutului European pentru Egalitatea de Șanse între Femei și Bărbați pentru exercițiul financiar 2017,

                  —

                  având în vedere Raportul Curții de Conturi privind conturile anuale ale Institutului European pentru Egalitatea de Șanse între Femei și Bărbați pentru exercițiul financiar 2017, însoțit de răspunsul Institutului (1)

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 12 februarie 2019 privind descărcarea de gestiune a Institutului în ceea ce privește execuția bugetară pentru exercițiul financiar 2017 (05825/2019 – C8-0091/2019),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (4), în special articolul 70,

                  —

                  având în vedere Regulamentul (CE) nr. 1922/2006 al Parlamentului European și al Consiliului din 20 decembrie 2006 privind înființarea unui Institut European pentru egalitatea de șanse între femei și bărbați (5), în special articolul 15,

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

                  —

                  având în vedere articolul 94 și anexa IV la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru drepturile femeii și egalitatea de gen (A8-0150/2019),

         1.

            acordă directoarei Institutului European pentru Egalitatea de Șanse între Femei și Bărbați descărcarea de gestiune pentru execuția bugetului Institutului aferent exercițiului financiar 2017;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directoarei Institutului European pentru Egalitatea de Șanse între Femei și Bărbați, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO C 434, 30.11.2018, p. 136.

         (2)  JO C 434, 30.11.2018, p. 136.

         (3)  JO L 298, 26.10.2012, p. 1.

         (4)  JO L 193, 30.7.2018, p. 1.

         (5)  JO L 403, 30.12.2006, p. 9.

         (6)  JO L 328, 7.12.2013, p. 42.


title: Decizia (UE) 2019/1482 a Parlamentului European din 26 martie 2019 privind descărcarea de gestiune pentru execuția bugetului Institutului European de Inovare și Tehnologie (EIT) aferent exercițiului financiar 2017

text:
               27.9.2019

               RO

               Jurnalul Oficial al Uniunii Europene

               L 249/228

      DECIZIA (UE) 2019/1482 A PARLAMENTULUI EUROPEAN
      din 26 martie 2019
      privind descărcarea de gestiune pentru execuția bugetului Institutului European de Inovare și Tehnologie (EIT) aferent exercițiului financiar 2017
      PARLAMENTUL EUROPEAN,

                  —

                  având în vedere conturile anuale finale ale Institutului European de Inovare și Tehnologie pentru exercițiul financiar 2017,

                  —

                  având în vedere Raportul Curții de Conturi privind conturile anuale ale Institutului European de Inovare și Tehnologie pentru exercițiul financiar 2017, însoțit de răspunsul Institutului (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 12 februarie 2019 privind descărcarea de gestiune a Institutului în ceea ce privește execuția bugetară pentru exercițiul financiar 2017 (05825/2019 – C8-0097/2019),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (4), în special articolul 70,

                  —

                  având în vedere Regulamentul (CE) nr. 294/2008 al Parlamentului European și al Consiliului din 11 martie 2008 de înființare a Institutului European de Inovare și Tehnologie (5), în special articolul 21,

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

                  —

                  având în vedere articolul 94 și anexa IV la Regulamentul său de procedură,

                  —

                  având în vedere raportul Comisiei pentru control bugetar (A8-0152/2019),

         1.

            acordă directorului interimar al Institutului European de Inovare și Tehnologie descărcarea de gestiune pentru execuția bugetului Institutului aferent exercițiului financiar 2017;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului interimar al Institutului European de Inovare și Tehnologie, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO C 434, 30.11.2018, p. 64.

         (2)  JO C 434, 30.11.2018, p. 64.

         (3)  JO L 298, 26.10.2012, p. 1.

         (4)  JO L 193, 30.7.2018, p. 1.

         (5)  JO L 97, 9.4.2008, p. 1.

         (6)  JO L 328, 7.12.2013, p. 42.


title: Decizia (UE) 2019/1484 a Parlamentului European din 26 martie 2019 privind închiderea conturilor Institutului European de Inovare și Tehnologie pentru exercițiul financiar 2017

text:
               27.9.2019

               RO

               Jurnalul Oficial al Uniunii Europene

               L 249/232

      DECIZIA (UE) 2019/1484 A PARLAMENTULUI EUROPEAN
      din 26 martie 2019
      privind închiderea conturilor Institutului European de Inovare și Tehnologie pentru exercițiul financiar 2017
      PARLAMENTUL EUROPEAN,

                  —

                  având în vedere conturile anuale finale ale Institutului European de Inovare și Tehnologie pentru exercițiul financiar 2017,

                  —

                  având în vedere Raportul Curții de Conturi privind conturile anuale ale Institutului European de Inovare și Tehnologie pentru exercițiul financiar 2017, însoțit de răspunsul Institutului (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 12 februarie 2019 privind descărcarea de gestiune a Institutului în ceea ce privește execuția bugetară pentru exercițiul financiar 2017 (05825/2019 – C8-0097/2019),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (4), în special articolul 70,

                  —

                  având în vedere Regulamentul (CE) nr. 294/2008 al Parlamentului European și al Consiliului din 11 martie 2008 de înființare a Institutului European de Inovare și Tehnologie (5), în special articolul 21,

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

                  —

                  având în vedere articolul 94 și anexa IV la Regulamentul său de procedură,

                  —

                  având în vedere raportul Comisiei pentru control bugetar (A8-0152/2019),

         1.

            aprobă închiderea conturilor Institutului European de Inovare și Tehnologie pentru exercițiul financiar 2017;

         2.

            încredințează președintelui sarcina de a transmite prezenta decizie directorului interimar al Institutului European de Inovare și Tehnologie, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO C 434, 30.11.2018, p. 64.

         (2)  JO C 434, 30.11.2018, p. 64.

         (3)  JO L 298, 26.10.2012, p. 1.

         (4)  JO L 193, 30.7.2018, p. 1.

         (5)  JO L 97, 9.4.2008, p. 1.

         (6)  JO L 328, 7.12.2013, p. 42.


title: Decizia Curții de Justiție din 1 octombrie 2019 de instituire a unui mecanism intern de control în materia prelucrării datelor cu caracter personal efectuate în cadrul atribuțiilor judiciare ale Curții de Justiție

text:
                  11.11.2019

                  RO

                  Jurnalul Oficial al Uniunii Europene

                  C 383/2

         DECIZIA CURȚII DE JUSTIȚIE
         din 1 octombrie 2019
         de instituire a unui mecanism intern de control în materia prelucrării datelor cu caracter personal efectuate în cadrul atribuțiilor judiciare ale Curții de Justiție
         (2019/C 383/02)
         CURTEA DE JUSTIȚIE,
         având în vedere Tratatul privind Uniunea Europeană, în special articolul 19 din acesta,
         întrucât, potrivit articolului 8 alineatul (1) din Carta drepturilor fundamentale a Uniunii Europene (denumită în continuare „carta”), „[o]rice persoană are dreptul la protecția datelor cu caracter personal care o privesc”;
         întrucât, potrivit articolului 8 alineatul (3) din cartă, „[r]espectarea norme[lor] [în materia protecției datelor cu caracter personal] se supune controlului unei autorități independente”;
         întrucât, potrivit articolului 57 alineatul (1) litera (a) din Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE, sarcinile de monitorizare ale Autorității Europene pentru Protecția Datelor nu acoperă prelucrarea datelor cu caracter personal efectuată de Curtea de Justiție în exercitarea atribuțiilor sale judiciare;
         întrucât, în ceea ce privește supravegherea unei astfel de prelucrări, legiuitorul Uniunii, referindu-se la articolul 8 alineatul (3) din cartă, a sugerat, în considerentul (74) al Regulamentului (UE) 2018/1725, instituirea unei supravegheri independente, de exemplu prin intermediul unui mecanism intern,
         ADOPTĂ PREZENTA DECIZIE:

            Articolul 1

               (1)   În cazul în care o persoană fizică sesizează grefierul Curții de Justiție cu o cerere prin care i se solicită adoptarea unei decizii în calitatea sa de operator al datelor cu caracter personal în cadrul atribuțiilor judiciare ale Curții de Justiție, acesta notifică decizia sa persoanei în cauză în termen de două luni de la data introducerii acestei cereri. La expirarea termenului menționat, lipsa unui răspuns echivalează cu o decizie implicită de respingere a cererii.

               (2)   Decizia luată de grefierul Curții de Justiție în calitatea sa de operator al datelor cu caracter personal în cadrul atribuțiilor judiciare ale Curții de Justiție, ca răspuns la o cerere în sensul alineatului (1) sau din proprie inițiativă, poate face obiectul unei plângeri în fața comitetului vizat la articolul 2 (denumit în continuare „comitetul”) în condițiile prevăzute la articolul 3.

            Articolul 2

               (1)   Comitetul este compus dintr-un președinte și doi membri, aleși dintre judecătorii și avocații generali ai Curții de Justiție.

               (2)   Președintele și membrii comitetului sunt desemnați de Curtea de Justiție la propunerea președintelui instanței pentru durata mandatului acestuia din urmă.

               (3)   Curtea de Justiție, la propunerea președintelui său, desemnează de asemenea membri supleanți care vor face parte din comitet dacă unul sau mai mulți membri ai comitetului sunt împiedicați să facă parte din acesta. Membrii supleanți îi înlocuiesc pe membrii aflați într-un caz de împiedicare, potrivit ordinii protocolare.

               (4)   În caz de împiedicare a președintelui comitetului, acesta este prezidat de unul dintre membrii săi titulari sau supleanți, potrivit ordinii protocolare.

               (5)   Comitetul se reunește la convocarea președintelui său. Acesta stabilește ordinea de zi a reuniunilor, precum și un proces-verbal al acestora.

               (6)   Comitetul este asistat în funcționarea sa de către consilierul juridic pentru probleme administrative al Curții de Justiție a Uniunii Europene.

            Articolul 3

               (1)   Plângerea este formulată de persoana fizică vizată de decizia prevăzută la articolul 1 alineatul (2) sau de reprezentantul său în termen de două luni de la notificarea acestei decizii sau, după caz, de la data la care această persoană a luat cunoștință de respectiva decizie.

               (2)   Plângerea se formulează în una dintre limbile oficiale ale Uniunii Europene.

            Articolul 4

               (1)   În cazul în care plângerea îndeplinește condițiile prevăzute la articolul 3, comitetul procedează la o nouă examinare a elementelor de fapt și de drept care au determinat adoptarea deciziei prevăzute la articolul 1 alineatul (2).

               (2)   Comitetul poate asculta orice persoană a cărei audiere o apreciază utilă.

               (3)   Comitetul poate anula și, în acest caz, poate și modifica decizia prevăzută la articolul 1 alineatul (2) sau o poate confirma. Decizia comitetului se substituie, în privința autorului plângerii, deciziei prevăzute la articolul 1 alineatul (2).

               (4)   Comitetul notifică autorul plângerii în legătură cu decizia sa, care este luată în termen de patru luni de la introducerea acestei plângeri. În lipsa unei decizii explicite a comitetului în acest termen, se consideră că acesta a confirmat decizia prevăzută la articolul 1 alineatul (2).

               (5)   Introducerea de către autorul plângerii a unei căi de atac jurisdicționale împotriva deciziei prevăzute la articolul 1 alineatul (2) pune capăt competenței comitetului de a examina plângerea cu care a fost sesizat.

            Articolul 5
            Prezenta decizie intră în vigoare la data adoptării sale.

            Adoptată la Luxemburg, la 8 octombrie 2019.

                  Grefier

               A. CALOT ESCOBAR

                  Președinte

               K. LENAERTS


title: Decizia Tribunalului din 16 octombrie 2019 de instituire a unui mecanism intern de control în materia prelucrării datelor cu caracter personal efectuate în cadrul atribuțiilor judiciare ale Tribunalului

text:
                  11.11.2019

                  RO

                  Jurnalul Oficial al Uniunii Europene

                  C 383/4

         DECIZIA TRIBUNALULUI
         din 16 octombrie 2019
         de instituire a unui mecanism intern de control în materia prelucrării datelor cu caracter personal efectuate în cadrul atribuțiilor judiciare ale Tribunalului
         (2019/C 383/03)
         TRIBUNALUL,
         Având în vedere Tratatul privind Uniunea Europeană, în special articolul 19 din acesta,
         întrucât, potrivit articolului 8 alineatul (1) din Carta drepturilor fundamentale a Uniunii Europene (denumită în continuare „carta”), „[o]rice persoană are dreptul la protecția datelor cu caracter personal care o privesc”;
         întrucât, potrivit articolului 8 alineatul (3) din cartă, „[r]espectarea norme[lor] [în materia protecției datelor cu caracter personal] se supune controlului unei autorități independente”;
         întrucât, potrivit articolului 57 alineatul (1) litera (a) din Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE, sarcinile de monitorizare ale Autorității Europene pentru Protecția Datelor nu acoperă prelucrarea datelor cu caracter personal efectuată de Tribunal în exercitarea atribuțiilor sale judiciare;
         întrucât, în ceea ce privește supravegherea unei astfel de prelucrări, legiuitorul Uniunii, referindu-se la articolul 8 alineatul (3) din cartă, a sugerat, în considerentul 74 al Regulamentului (UE) 2018/1725, instituirea unei supravegheri independente, de exemplu prin intermediul unui mecanism intern,
         ADOPTĂ PREZENTA DECIZIE:

            Articolul 1

               (1)   În cazul în care o persoană fizică sesizează grefierul Tribunalului cu o cerere prin care i se solicită adoptarea unei decizii în calitatea sa de operator al datelor cu caracter personal în cadrul atribuțiilor judiciare ale Tribunalului, acesta notifică decizia sa persoanei în cauză în termen de două luni de la data introducerii acestei cereri. La expirarea termenului menționat, lipsa unui răspuns echivalează cu o decizie implicită de respingere a cererii.

               (2)   Decizia luată de grefierul Tribunalului în calitatea sa de operator al datelor cu caracter personal în cadrul atribuțiilor judiciare ale Tribunalului, ca răspuns la o cerere în sensul alineatului (1) sau din proprie inițiativă, poate face obiectul unei plângeri în fața comitetului vizat la articolul 2 (denumit în continuare „comitetul”) în condițiile prevăzute la articolul 3.

            Articolul 2

               (1)   Comitetul este compus dintr-un președinte și doi membri, aleși dintre judecătorii Tribunalului.

               (2)   Președintele și membrii comitetului sunt desemnați de Tribunal la propunerea președintelui instanței pentru durata mandatului acestuia din urmă.

               (3)   Tribunalul, la propunerea președintelui său, desemnează de asemenea membri supleanți care vor face parte din comitet dacă unul sau mai mulți membri ai comitetului sunt împiedicați să facă parte din acesta. Membrii supleanți îi înlocuiesc pe membrii aflați într-un caz de împiedicare, potrivit ordinii protocolare.

               (4)   În caz de împiedicare a președintelui comitetului, acesta este prezidat de unul dintre membrii săi titulari sau supleanți, potrivit ordinii protocolare.

               (5)   Comitetul se reunește la convocarea președintelui său. Acesta stabilește ordinea de zi a reuniunilor, precum și un proces-verbal al acestora.

               (6)   Comitetul este asistat în funcționarea sa de către consilierul juridic pentru probleme administrative al Curții de Justiție a Uniunii Europene.

            Articolul 3

               (1)   Plângerea este formulată de persoana fizică vizată de decizia prevăzută la articolul 1 alineatul (2) sau de reprezentantul său în termen de două luni de la notificarea acestei decizii sau, după caz, de la data la care această persoană a luat cunoștință de respectiva decizie.

               (2)   Plângerea se formulează în una dintre limbile oficiale ale Uniunii Europene.

            Articolul 4

               (1)   În cazul în care plângerea îndeplinește condițiile prevăzute la articolul 3, comitetul procedează la o nouă examinare a elementelor de fapt și de drept care au determinat adoptarea deciziei prevăzute la articolul 1 alineatul (2).

               (2)   Comitetul poate asculta orice persoană a cărei audiere o apreciază utilă.

               (3)   Comitetul poate anula și, în acest caz, poate și modifica decizia prevăzută la articolul 1 alineatul (2) sau o poate confirma. Decizia comitetului se substituie, în privința autorului plângerii, deciziei prevăzute la articolul 1 alineatul (2).

               (4)   Comitetul notifică autorul plângerii în legătură cu decizia sa, care este luată în termen de patru luni de la introducerea acestei plângeri. În lipsa unei decizii explicite a comitetului în acest termen, se consideră că acesta a confirmat decizia prevăzută la articolul 1 alineatul (2).

               (5)   Introducerea de către autorul plângerii a unei căi de atac jurisdicționale împotriva deciziei prevăzute la articolul 1 alineatul (2) pune capăt competenței comitetului de a examina plângerea cu care a fost sesizat.

            Articolul 5
            Prezenta decizie intră în vigoare la data adoptării.

            Adoptată la Luxemburg, 16 octombrie 2019.

                  Grefier

               E. COULON

                  Președinte

               M. VAN DER WOUDE


Decizia Comisiei din 26/06/2019 de declarare a unei concentrări compatibilă cu piaţa comună (Cazul COMP/M.9319 - DP WORLD / P&O GROUP) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 09/10/2019 de declarare a unei concentrări compatibilă cu piaţa comună (Cazul COMP/M.9394 - ECHOSTAR / MUBADALA / HPE JV) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 29/10/2019 de declarare a unei concentrări compatibilă cu piaţa comună (Cazul COMP/M.9563 - PIC / SKC / SKCCD) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/1986 a Consiliului din 25 noiembrie 2019 de numire a cinci membri și a unui supleant, propuși de Republica Polonă, în cadrul Comitetului Regiunilor

text:
                  29.11.2019

                  RO

                  Jurnalul Oficial al Uniunii Europene

                  L 308/94

         DECIZIA (UE) 2019/1986 A CONSILIULUI
         din 25 noiembrie 2019
         de numire a cinci membri și a unui supleant, propuși de Republica Polonă, în cadrul Comitetului Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului polonez,
         întrucât:

                     (1)

                     La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

                     (2)

                     Cinci locuri de membru în cadrul Comitetului Regiunilor au devenit vacante ca urmare a încheierii mandatelor dlui Paweł ADAMOWICZ, dlui Lech JAWORSKI, dlui Zbigniew PODRAZA, dlui Dariusz Zygmunt WRÓBEL și dlui Stanisław SZWABSKI.

                     (3)

                     Un loc de supleant a devenit vacant ca urmare a numirii dnei Hanna ZDANOWSKA în calitatea de membru în cadrul Comitetului Regiunilor,

               ADOPTĂ PREZENTA DECIZIE:

            Articolul 1
            Sunt numiți în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

                        (a)

                        în calitatea de membri:

                                    —

                                    Dl Mariusz Rafał FRANKOWSKI, Councillor of the capital city of Warsaw;

                                    —

                                    Dl Krzysztof MATYJASZCZYK, President of Częstochowa;

                                    —

                                    Dl Rafał Kazimierz TRZASKOWSKI, President of the capital city of Warsaw;

                                    —

                                    Dl Artur Michał TUSIŃSKI, Mayor of Podkowa Leśna;

                                    —

                                    Dna Hanna ZDANOWSKA, President of Łodź;

                  și

                        (b)

                        în calitatea de supleant:

                                    —

                                    Dna Aleksandra DULKIEWICZ, President of Gdańsk.

            Articolul 2
            Prezenta decizie intră în vigoare la data adoptării.

            Adoptată la Bruxelles, 25 noiembrie 2019.

                  Pentru Consiliu

                  Președintele

               F. MOGHERINI

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

            (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

            (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: Decizia (UE) 2019/1987 a Consiliului din 25 noiembrie 2019 privind poziția care urmează să fie adoptată, în numele Uniunii Europene, în cadrul Consiliului membrilor Consiliului oleicol internațional în ceea ce privește standardele comerciale care se aplică uleiurilor de măsline și uleiurilor din resturi de măsline

text:
                  29.11.2019

                  RO

                  Jurnalul Oficial al Uniunii Europene

                  L 308/95

         DECIZIA (UE) 2019/1987 A CONSILIULUI
         din 25 noiembrie 2019
         privind poziția care urmează să fie adoptată, în numele Uniunii Europene, în cadrul Consiliului membrilor Consiliului oleicol internațional în ceea ce privește standardele comerciale care se aplică uleiurilor de măsline și uleiurilor din resturi de măsline
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Acordul internațional din 2015 cu privire la uleiul de măsline și măslinele de masă (denumit în continuare „acordul”) a fost semnat în numele Uniunii în conformitate cu Decizia (UE) 2016/1892 a Consiliului (1) la 18 noiembrie 2016, la sediul din New York al Organizației Națiunilor Unite, sub rezerva încheierii sale la o dată ulterioară. Acordul a intrat în vigoare cu titlu provizoriu la 1 ianuarie 2017, în conformitate cu articolul 31 alineatul (2) din acesta.

                     (2)

                     Acordul a fost încheiat la 17 mai 2019 prin Decizia (UE) 2019/848 a Consiliului (2).

                     (3)

                     În temeiul articolului 7 alineatul (1) din acord, Consiliul membrilor Consiliului oleicol internațional (denumit în continuare „Consiliul membrilor”) adoptă decizii de modificare a standardelor comerciale aplicate uleiurilor de măsline și uleiurilor din resturi de măsline.

                     (4)

                     În cadrul celei de a 110-a sesiuni din 25-29 noiembrie 2019, Consiliul membrilor urmează să adopte o decizie de modificare a standardelor comerciale care se aplică uleiurilor de măsline și uleiurilor din resturi de măsline (denumită în continuare „decizia de modificare”).

                     (5)

                     Este oportun să se stabilească poziția care urmează să fie luată în numele Uniunii în cadrul Consiliului membrilor, deoarece decizia de modificare care urmează să fie adoptată va avea efecte juridice asupra Uniunii în ceea ce privește comerțul internațional cu ceilalți membri ai Consiliului oleicol internațional (IOC) și va putea influența în mod decisiv conținutul dreptului Uniunii, mai exact în ceea ce privește standardele de comercializare referitoare la uleiul de măsline adoptate de Comisie în temeiul articolului 75 din Regulamentul (UE) nr. 1308/2013 al Parlamentului European și al Consiliului (3).

                     (6)

                     Decizia de modificare care urmează să fie adoptată de Consiliul membrilor vizează corectarea unor erori de editare din secțiunile referitoare la criteriile de puritate și la criteriile de calitate, precum și introducerea unui nou arbore decizional pentru uleiurile de măsline virgine lampante. Decizia de modificare a fost discutată pe larg de experți științifici și tehnici ai Comisiei și ai statelor membre în domeniul uleiului de măsline. Ea va contribui la armonizarea la nivel internațional a standardelor privind uleiul de măsline și va stabili un cadru care va garanta concurența loială în comerțul cu produse din sectorul uleiului de măsline. Prin urmare, decizia de modificare ar trebui sprijinită și, în consecință, vor fi necesare modificări ale Regulamentului (CEE) nr. 2568/91 al Comisiei (4).

                     (7)

                     Dacă adoptarea deciziei de modificare în cadrul celei de a 110-a sesiuni a Consiliului membrilor este amânată ca urmare a faptului că unii membri nu sunt în măsură să își dea acordul, poziția stabilită în anexa la prezenta decizie ar trebui adoptată, în numele Uniunii, în cadrul unei eventuale proceduri de adoptare de către Consiliul membrilor prin schimb de corespondență, în temeiul articolului 10 alineatul (6) din acord. Procedura de adoptare prin schimb de corespondență ar trebui inițiată înainte de următoarea sesiune ordinară a Consiliului membrilor din iunie 2020.

                     (8)

                     În vederea apărării intereselor Uniunii, reprezentanților Uniunii în cadrul Consiliului membrilor ar trebui să li se permită să solicite amânarea adoptării deciziei de modificare în cadrul celei de a 110-a sesiuni a Consiliului membrilor dacă există probabilitatea ca relevanța poziției care urmează să fie adoptată în numele Uniunii să fie afectată de noi informații științifice sau tehnice prezentate înaintea sau în timpul sesiunii respective,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii în cadrul celei de a 110-a sesiuni a Consiliului membrilor din 25-29 noiembrie 2019 sau în cadrul unei proceduri de adoptare a deciziilor de către Consiliul membrilor printr-un schimb de corespondență care urmează să fie inițiat înainte de următoarea sa sesiune ordinară din iunie 2020, în ceea ce privește standardele comerciale care se aplică uleiurilor de măsline și uleiurilor din turtă de măsline, este stabilită în anexă.

            Articolul 2
            Dacă există probabilitatea ca poziția menționată la articolul 1 să fie afectată de informații științifice sau tehnice noi prezentate înaintea sau în timpul celei de a 110-a sesiuni a Consiliului membrilor, Uniunea solicită ca adoptarea de către Consiliul membrilor a unei decizii de modificare a standardelor comerciale care se aplică uleiurilor de măsline și uleiurilor din resturi de măsline să fie amânată până la stabilirea poziției Uniunii pe baza respectivelor informații noi.

            Articolul 3
            Prezenta decizie intră în vigoare la data adoptării.

            Adoptată la Bruxelles, 25 noiembrie 2019.

                  Pentru Consiliu

                  Președintele

               F. MOGHERINI

            (1)  Decizia (UE) 2016/1892 a Consiliului din 10 octombrie 2016 privind semnarea, în numele Uniunii Europene, și aplicarea provizorie a Acordului internațional din 2015 cu privire la uleiul de măsline și măslinele de masă (JO L 293, 28.10.2016, p. 2).

            (2)  Decizia (UE) 2019/848 a Consiliului din 17 mai 2019 privind încheierea în numele Uniunii Europene a Acordului internațional din 2015 cu privire la uleiul de măsline și măslinele de masă (JO L 139, 27.5.2019, p. 1).

            (3)  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).

            (4)  Regulamentul (CEE) nr. 2568/91 al Comisiei din 11 iulie 1991 privind caracteristicile uleiurilor de măsline și ale uleiurilor din resturi de măsline, precum și metodele de analiză a acestora (JO L 248, 5.9.1991, p. 1).

            ANEXĂ
            Uniunea sprijină revizuirea standardului comercial COI/T.15/NC Nr. 3/Rev. 13 care se aplică uleiurilor de măsline și uleiurilor din resturi de măsline, în cadrul celei de a 110-a sesiuni a Consiliului membrilor din 25-29 noiembrie 2019 sau în cadrul unei proceduri de adoptare a deciziilor de către Consiliul membrilor printr-un schimb de corespondență care urmează să fie inițiat înainte de următoarea sa sesiune ordinară din iunie 2020. Revizuirea respectivă va corecta erori de editare din secțiunile referitoare la criteriile de puritate și la criteriile de calitate și va introduce un nou arbore decizional pentru uleiurile de măsline virgine lampante.
            Reprezentanții Uniunii în cadrul Consiliul membrilor pot conveni adaptări tehnice ale altor metode sau documente ale IOC fără a fi necesară o altă decizie a Consiliului, dacă adaptările tehnice respective rezultă din revizuirea menționată la primul paragraf.


title: Decizia (UE) 2019/2008 a Consiliului din 28 noiembrie 2019 privind poziția care urmează să fie adoptată, în numele Uniunii Europene, în cadrul Organizației Maritime Internaționale cu ocazia celei de a 31-a sesiuni a adunării acesteia, privind adoptarea amendamentelor la Rezoluția A.658 (16) referitoare la utilizarea și aplicarea materialelor retroreflectorizante pe mijloacele de salvare și privind adoptarea unei rezoluții referitoare la Orientările pentru inspecții din cadrul Sistemului armonizat de inspecții și de certificare (HSSC)

text:
                  3.12.2019

                  RO

                  Jurnalul Oficial al Uniunii Europene

                  L 312/40

         DECIZIA (UE) 2019/2008 A CONSILIULUI
         din 28 noiembrie 2019
         privind poziția care urmează să fie adoptată, în numele Uniunii Europene, în cadrul Organizației Maritime Internaționale cu ocazia celei de a 31-a sesiuni a adunării acesteia, privind adoptarea amendamentelor la Rezoluția A.658 (16) referitoare la utilizarea și aplicarea materialelor retroreflectorizante pe mijloacele de salvare și privind adoptarea unei rezoluții referitoare la Orientările pentru inspecții din cadrul Sistemului armonizat de inspecții și de certificare (HSSC)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Măsurile luate de Uniune în sectorul transportului maritim ar trebui să urmărească protejarea mediului marin și îmbunătățirea siguranței maritime.

                     (2)

                     Se preconizează ca Adunarea Organizației Maritime Internaționale (denumită în continuare „OMI”), în cadrul celei de a 31-a sesiuni a sale din perioada 25 noiembrie-4 decembrie 2019 (denumită în continuare „A 31”), să adopte amendamente la Rezoluția A.658 (16) referitoare la utilizarea și aplicarea materialelor retroreflectorizante pe mijloacele de salvare [denumită în continuare „Rezoluția A.658 (16)”] și să adopte o rezoluție referitoare la Orientările pentru inspecții din cadrul Sistemului armonizat de inspecții și de certificare (HSSC) (denumite în continuare „orientările pentru inspecții”).

                     (3)

                     Este oportun să se stabilească poziția care urmează să fie adoptată în numele Uniunii în cadrul A 31, deoarece amendamentele la Rezoluția A.658 (16) și rezoluția referitoare la orientările pentru inspecții vor fi de natură să influențeze în mod decisiv conținutul dreptului Uniunii, în special Directiva 2014/90/UE a Parlamentului European și a Consiliului (1), Regulamentul de punere în aplicare (UE) 2019/1397 al Comisiei (2) și Regulamentul (CE) nr. 391/2009 al Parlamentului European și al Consiliului (3).

                     (4)

                     În cadrul celei de a 101-a sesiuni a Comitetului pentru siguranță maritimă („MSC 101”), care a avut loc la Londra în perioada 5-14 iunie 2019, a fost reamintit faptul că, în cadrul sesiunii sale anterioare, în urma examinării documentului OMI MSC 100/19/4 care propunea amendamente la Rezoluția A.658 (16), Comitetul pentru siguranța maritimă a fost de acord cu eliminarea cuvintelor „arc carbonic” de la punctul 4.10 din rezoluția respectivă și a solicitat Secretariatului OMI să elaboreze un proiect de rezoluție a Adunării OMI, pe care să-l supună aprobării în cadrul MSC 101, în vederea înaintării spre adoptare în cadrul A 31 (MSC 100/20, punctele 19.14 și 19.15). MSC 101 a aprobat ulterior proiectul de rezoluție a Adunării OMI privind amendamentele la Rezoluția A.658 (16).

                     (5)

                     Statele Unite și Asociația Internațională a Societăților de Clasificare au înaintat A 31 o propunere alternativă privind modificarea punctului 4.10 din Rezoluția A.658 (16) (documentul OMI A 31/10/4).

                     (6)

                     Subcomitetul pentru punerea în aplicare a instrumentelor OMI (denumit în continuare „subcomitetul”) a reamintit în cadrul celei de a 5-a sesiuni a sale că, la sesiunea sa anterioară, a înființat Grupul de corespondență pentru revizuirea orientărilor pentru inspecții din cadrul HSSC și a listei neexhaustive de obligații în temeiul instrumentelor relevante pentru Codul de punere în aplicare a instrumentelor OMI (Codul III), pentru a continua actualizarea orientărilor pentru inspecții în scopul de a include cerințele care decurg din amendamentele aduse instrumentelor relevante ale OMI care intră în vigoare până la 31 decembrie 2019 inclusiv, în vederea prezentării de proiecte de modificare a orientărilor pentru inspecții în cadrul A 31 spre adoptare. MSC 101 a autorizat raportarea de către subcomitet a rezultatului lucrărilor sale direct în cadrul A 31, în vederea adoptării. În cadrul celei de a 6-a sesiuni a sale, subcomitetul a aprobat transmiterea către A 31 a proiectului modificat de orientări pentru inspecții în vederea examinării și aprobării acestuia.

                     (7)

                     Uniunea nu este membră a OMI și nici parte contractantă la convențiile și codurile relevante. Prin urmare, Consiliul ar trebui să autorizeze statele membre să exprime poziția Uniunii în cadrul A 31 și să își exprime consimțământul de a-și asuma obligații în temeiul amendamentelor și al rezoluției care urmează să fie adoptată de A 31, în măsura în care amendamentele respective și rezoluția respectivă intră în sfera de competență exclusivă a Uniunii,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii cu ocazia celei de a 31-a sesiuni a Adunării Organizației Maritime Internaționale (OMI) este de a aproba:

                        (a)

                        adoptarea amendamentelor la Rezoluția A.658 (16) referitoare la utilizarea și aplicarea materialelor retroreflectorizante pe mijloacele de salvare astfel cum sunt prevăzute în anexa 27 la documentul MSC 101/24/Add.1 al OMI sau, alternativ, a amendamentelor propuse în documentul A 31/10/4 al OMI; și

                        (b)

                        adoptarea unei rezoluții referitoare la orientările pentru inspecții în conformitate cu Sistemul armonizat de inspecții și de certificare (HSSC) și revocarea Rezoluției A.1120 (30), astfel cum se prevede în anexa 11 la documentul III 6/15/Add.1 al OMI.

            Articolul 2

               (1)   Poziția care urmează să fie adoptată în numele Uniunii, astfel cum este prevăzută la articolul 1, este exprimată de statele membre, care sunt toate membre ale OMI, acționând împreună în interesul Uniunii.

               (2)   Pot fi convenite modificări minore ale poziției menționate la articolul 1 fără a fi necesară o altă decizie a Consiliului.

            Articolul 3
            Prin prezenta decizie, statele membre sunt autorizate să își exprime consimțământul, în interesul Uniunii, în ceea ce privește asumarea de obligații în temeiul amendamentelor menționate la articolul 1 litera (a) și al rezoluției menționate la articolul 1 litera (b), în măsura în care amendamentele respective și rezoluția respectivă intră în sfera de competență exclusivă a Uniunii.

            Articolul 4
            Prezenta decizie intră în vigoare la data adoptării.

            Adoptată la Bruxelles, 28 noiembrie 2019.

                  Pentru Consiliu

                  Președintele

               T. HARAKKA

            (1)  Directiva 2014/90/UE a Parlamentului European și a Consiliului din 23 iulie 2014 privind echipamentele maritime și de abrogare a Directivei 96/98/CE a Consiliului (JO L 257, 28.8.2014, p. 146).

            (2)  Regulamentul de punere în aplicare (UE) 2019/1397 al Comisiei din 6 august 2019 privind cerințele de proiectare, construcție și performanță, precum și standardele de încercare pentru echipamentele maritime și de abrogare a Regulamentului de punere în aplicare (UE) 2018/773 (JO L 237, 13.9.2019, p. 1).

            (3)  Regulamentul (CE) nr. 391/2009 al Parlamentului European și al Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor (JO L 131, 28.5.2009, p. 11).


title: Decizia (UE) 2019/2135 a Consiliului din 21 noiembrie 2019 privind poziția care urmează să fie adoptată, în numele Uniunii Europene, la cea de a treia reuniune a Conferinței părților la Convenția de la Minamata privind mercurul, în legătură cu adoptarea unei decizii privind eliminarea treptată a amalgamului dentar și de modificare a anexei A la convenția respectivă

text:
                  13.12.2019

                  RO

                  Jurnalul Oficial al Uniunii Europene

                  L 324/1

         DECIZIA (UE) 2019/2135 A CONSILIULUI
         din 21 noiembrie 2019
         privind poziția care urmează să fie adoptată, în numele Uniunii Europene, la cea de a treia reuniune a Conferinței părților la Convenția de la Minamata privind mercurul, în legătură cu adoptarea unei decizii privind eliminarea treptată a amalgamului dentar și de modificare a anexei A la convenția respectivă
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Prin Decizia (UE) 2017/939 a Consiliului (1), Uniunea a încheiat Convenția de la Minamata privind mercurul (2) (denumită în continuare „convenția”), care a intrat în vigoare la 16 august 2017.

                     (2)

                     În temeiul Deciziei MC-1/1 privind regulamentul de procedură, adoptată de Conferința părților la convenție în cadrul primei sale reuniuni, părțile urmează să depună toate eforturile pentru a ajunge, prin consens, la un acord cu privire la toate aspectele de fond.

                     (3)

                     Se preconizează că, în cadrul celei de a treia sale reuniuni din 25-29 noiembrie 2019 (COP3), Conferința părților la convenție va adopta o decizie („decizia propusă”) referitoare la eliminarea treptată a amalgamului dentar și de modificare a anexei A la convenție.

                     (4)

                     Este oportun să se stabilească poziția care urmează să fie adoptată, în numele Uniunii, în cadrul COP3, deoarece decizia propusă, dacă este adoptată, va produce efecte juridice întrucât va trebui ca părțile la convenție să ia măsuri pentru a o pune în aplicare la nivel național și/sau regional.

                     (5)

                     Decizia propusă prevede interzicerea, începând cu 2022, a fabricării, importului și exportului de amalgam dentar utilizat pentru tratamentul dinților de lapte, pentru tratamentul dinților copiilor cu vârsta mai mică de 15 ani, precum și al femeilor însărcinate sau care alăptează. Decizia propusă prevede extinderea acestei interdicții, începând cu 2025, la fabricarea, importul și exportul de amalgam dentar pentru toate celelalte utilizări, cu excepția cazului în care nu sunt disponibile alternative fără mercur. Decizia propusă prevede modificarea anexei A la convenție ca modalitate de punere în aplicare a acestor interdicții în cadrul convenției.

                     (6)

                     Articolul 10 alineatul (2) din Regulamentul (UE) 2017/852 al Parlamentului European și al Consiliului (3) privind mercurul interzice, începând cu 1 iulie 2018, utilizarea amalgamului dentar în Uniune pentru tratamentul dinților de lapte, tratamentul dinților copiilor cu vârsta mai mică de 15 ani, precum și al femeilor însărcinate sau care alăptează, iar articolul 19 din regulament prevede că, până la 30 iunie 2020, Comisia va evalua și va prezenta un raport Parlamentului European și Consiliului cu privire la fezabilitatea eliminării treptate în Uniune a utilizării amalgamului dentar pe termen lung și, de preferință, până în 2030.

                     (7)

                     În plus, articolul 10 alineatele (1), (4) și (6) din Regulamentul (UE) 2017/852 prevede că amalgamul dentar se utilizează în Uniune numai sub formă încapsulată predozată, că cabinetele dentare în care se utilizează amalgam dentar, sau se îndepărtează plombe dentare pe bază de amalgam, sau se extrag dinți care conțin astfel de plombe, sunt dotate cu separatoare de amalgam și că medicii dentiști se asigură că deșeurile de amalgam, inclusiv reziduurile de amalgam, particulele și plombele și dinții, sau părți ale acestora, contaminate cu amalgam dentar, sunt manipulate și colectate de o unitate sau o întreprindere autorizată de gestionare a deșeurilor.

                     (8)

                     Uniunea ar trebui să sprijine adoptarea în cadrul COP3 doar a unei decizii care este în concordanță cu acquis-ul Uniunii. În consecință, decizia propusă ar trebui să fie sprijinită numai în măsura în care conține prevederi referitoare la eliminarea utilizării treptate a amalgamului dentar pentru tratamentul dinților de lapte, tratamentul dinților copiilor cu vârsta mai mică de 15 ani, precum și al femeilor însărcinate sau care alăptează,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii în cadrul celei de a treia reuniuni (COP3) a Conferinței părților la Convenția de la Minamata privind mercurul este de a sprijini adoptarea unei decizii privind eliminarea treptată a utilizării amalgamului dentar care să fie în concordanță cu acquis-ul Uniunii.

            Articolul 2
            Reprezentanții Uniunii pot conveni, având în vedere evoluțiile din cadrul COP3 și în urma consultărilor cu statele membre care se desfășoară pe parcursul reuniunilor de coordonare la fața locului, asupra unei ajustări a poziției menționate la articolul 1, în măsura în care este în concordanță cu acquis-ul Uniunii, fără a mai fi necesară o nouă decizie a Consiliului.

            Articolul 3
            Prezenta decizie intră în vigoare la data adoptării.

            Adoptată la Bruxelles, 21 noiembrie 2019.

                  Pentru Consiliu

                  Președintele

               H. KOSONEN

            (1)  Decizia (UE) 2017/939 a Consiliului din 11 mai 2017 privind încheierea, în numele Uniunii Europene, a Convenției de la Minamata privind mercurul (JO L 142, 2.6.2017, p. 4).

            (2)  JO L 142, 2.6.2017, p. 6.

            (3)  Regulamentul (UE) 2017/852 al Parlamentului European și al Consiliului din 17 mai 2017 privind mercurul și de abrogare a Regulamentului (CE) nr. 1102/2008 (JO L 137, 24.5.2017, p. 1).


title: Decizia (UE) 2019/2140 a Comisiei din 21 octombrie 2019 privind ajutorul de stat SA.52194 – 2019/C (ex 2018/FC) – Republica Slovacă – Impozitul pe cifra de afaceri a comercianților cu amănuntul din Slovacia [notificată cu numărul C(2019) 7474] (Numai textul în limba slovacă este autentic) (Text cu relevanță pentru SEE)

text:
                  13.12.2019

                  RO

                  Jurnalul Oficial al Uniunii Europene

                  L 324/11

         DECIZIA (UE) 2019/2140 A COMISIEI
         din 21 octombrie 2019
         privind ajutorul de stat SA.52194 – 2019/C (ex 2018/FC) – Republica Slovacă – Impozitul pe cifra de afaceri a comercianților cu amănuntul din Slovacia

               [notificată cu numărul C(2019) 7474]

         (Numai textul în limba slovacă este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene, în special articolul 108 alineatul (2) primul paragraf,
         întrucât:
         1.   PROCEDURĂ

                     (1)

                     La 13 decembrie 2018, Parlamentul slovac a adoptat Legea privind impozitul special aplicabil lanțurilor de magazine cu amănuntul („Legea privind impozitul pe vânzările cu amănuntul”) (1), care a introdus un impozit asupra cifrei de afaceri a comercianților cu amănuntul care vând produse alimentare consumatorilor finali („impozitul pe vânzările cu amănuntul”). Legea privind impozitul pe vânzările cu amănuntul a intrat în vigoare la 1 ianuarie 2019. Prima perioadă pentru care s-a perceput acest impozit a fost ianuarie-martie 2019, plata impozitului fiind datorată până la sfârșitul lunii aprilie 2019.

                     (2)

                     Comisia a luat cunoștință de impozitul pe vânzările cu amănuntul pe baza informațiilor privind piața primite începând cu luna octombrie 2018. La 21 decembrie 2018, Comisia a primit o plângere potrivit căreia scutirile de la plata impozitului în temeiul Legii privind impozitul pe vânzările cu amănuntul constituie ajutor de stat acordat anumitor comercianți cu amănuntul.

                     (3)

                     La 11 ianuarie 2019, serviciile Comisiei au trimis o scrisoare Republicii Slovace prin care au solicitat informații cu privire la impozitul pe vânzările cu amănuntul. La 22 ianuarie 2019, serviciile Comisiei au transmis plângerea menționată anterior Republicii Slovace, în vederea formulării unor eventuale observații.

                     (4)

                     La 7 februarie 2019, Comisia a primit răspunsul Republicii Slovace la scrisoarea Comisiei din 11 ianuarie 2019, precum și observațiile sale cu privire la plângere.

                     (5)

                     La 13 februarie 2019, serviciile Comisiei au trimis Republicii Slovace o scrisoare în care au prezentat opiniile lor preliminare cu privire la această chestiune, informând acest stat membru că au luat în considerare emiterea unui ordin de suspendare în conformitate cu articolul 13 alineatul (1) din Regulamentul (UE) 2015/1589 al Consiliului (2) și oferindu-i posibilitatea de a prezenta observații.

                     (6)

                     La 5 martie 2019, Republica Slovacă a transmis răspunsul său la scrisoarea Comisiei din 13 februarie 2019.

                     (7)

                     Prin scrisoarea din data de 2 aprilie 2019, Comisia a informat Republica Slovacă cu privire la faptul că a decis inițierea procedurii prevăzute la articolul 108 alineatul (2) din Tratatul privind Funcționarea Uniunii Europene (denumit în continuare „TFUE”) în ceea ce privește măsura introdusă prin Legea privind impozitul pe vânzările cu amănuntul („decizia de inițiere a procedurii”). De asemenea, Comisia a solicitat suspendarea imediată a măsurii respective în conformitate cu articolul 13 alineatul (1) din Regulamentul (UE) 2015/1589.

                     (8)

                     Decizia de inițiere a procedurii a fost publicată în Jurnalul Oficial al Uniunii Europene (3). Comisia a invitat părțile interesate să își prezinte observațiile cu privire la măsura de ajutor.

                     (9)

                     Republica Slovacă a prezentat observații cu privire la decizia de inițiere a procedurii prin scrisoarea din 13 mai 2019 și a informat Comisia că Legea privind impozitul pe vânzările cu amănuntul fusese abrogată.

                     (10)

                     La 29 mai 2019, în urma informațiilor transmise de Republica Slovacă la 13 mai 2019, serviciile Comisiei au trimis Republicii Slovace o scrisoare prin care solicitau informații suplimentare cu privire la statutul juridic al Legii privind impozitul pe vânzările cu amănuntul. Republica Slovacă a transmis Comisiei răspunsul său la 10 iunie 2019.

                     (11)

                     Comisia nu a primit observații cu privire la decizia de inițiere de la părțile interesate.

               2.   DESCRIEREA MĂSURII

                     (12)

                     Legea privind impozitul pe vânzările cu amănuntul a introdus un impozit cu următoarele caracteristici principale:

                                 (a)

                                 se aplică un impozit de 2,5 % pe cifra de afaceri totală a comercianților cu amănuntul care vând produse alimentare (inclusiv pe cifra de afaceri obținută din vânzările de produse nealimentare);

                                 (b)

                                 dacă cel puțin 25 % din cifra lor de afaceri este generată de vânzarea de produse alimentare către consumatorii finali;

                                 (c)

                                 dacă aceștia își desfășoară activitatea în cel puțin 15 % dintre toate districtele administrative slovace;

                                 (d)

                                 membrii/membrii afiliați ai francizelor și ai alianțelor comerciale sunt considerați contribuabili distincți pentru îndeplinirea condițiilor de aplicare a impozitului pe vânzările cu amănuntul;

                                 (e)

                                 următorii comercianți cu amănuntul sunt scutiți de la plata impozitului:

                                             (1)

                                             întreprinderi mici și mijlocii, astfel cum sunt definite în Regulamentul (UE) nr. 651/2014 al Comisiei (4);

                                             (2)

                                             unitățile de alimentație colectivă;

                                             (3)

                                             comercianții cu amănuntul care sunt producători de alimente (sau afiliați la producătorii de alimente) și cel puțin 80 % din cifra lor de afaceri netă provine din vânzarea produselor lor alimentare către consumatorii finali;

                                             (4)

                                             comercianții cu amănuntul în cazul cărora cel puțin 80 % din cifra lor de afaceri provine din vânzarea de produse alimentare aparținând unei singure clase de produse;

                                             (5)

                                             comercianții cu amănuntul în cazul cărora impozitul datorat nu depășește 5 000 EUR pe trimestru;

                                 (f)

                                 baza de impozitare nu include cifra de afaceri netă a punctelor de vânzare cu amănuntul care sunt situate în:

                                             (1)

                                             cele mai puțin dezvoltate regiuni din Slovacia și care au cel mult 10 angajați;

                                             (2)

                                             municipalități în care nu există mai mult de trei unități comerciale care vând produse alimentare consumatorilor finali.

                     (13)

                     În conformitate cu Legea privind impozitul pe vânzările cu amănuntul, Ministerul Agriculturii utilizează încasările nete obținute din impozitul pe vânzările cu amănuntul, în special pentru a sprijini sectorul agricol și sectorul alimentar. Încasările nete reprezintă diferența dintre (a) venitul obținut din impozitul pe vânzările cu amănuntul și (b) valoarea reducerii impozitului pe profit ca urmare a deducerii impozitului pe vânzările cu amănuntul.

               3.   ABROGAREA MĂSURII

                     (14)

                     Prin scrisoarea din 13 mai 2019, Republica Slovacă a informat Comisia că Legea privind impozitul pe vânzările cu amănuntul fusese abrogată prin Legea nr. 88/2019 din 9 aprilie 2019 („legea de abrogare”) [a se vedea considerentul (9) de mai sus]. Prin urmare, Republica Slovacă și-a exprimat poziția potrivit căreia investigația oficială efectuată de Comisie nu mai era relevantă.

                     (15)

                     În răspunsul la o solicitare de informații mai detaliate, transmis prin scrisoarea din 10 iunie 2019, Republica Slovacă a informat Comisia că Legea privind impozitul pe vânzările cu amănuntul nu a fost abrogată cu efect retroactiv, întrucât un principiu de bază al statului de drept în Republica Slovacă interzice aplicarea cu efect retroactiv a legislației fiscale. Legea de abrogare a intrat în vigoare la 9 aprilie 2019, iar Legea privind impozitul pe vânzările cu amănuntul a fost abrogată începând cu această dată.

                     (16)

                     În plus, la cererea serviciilor Comisiei, Republica Slovacă a indicat că entitățile cărora li s-a aplicat legea abrogată privind impozitul pe vânzările cu amănuntul în perioada în care aceasta era în vigoare nu aveau nicio obligație de a plăti impozitul pe vânzările cu amănuntul și că Republica Slovacă nu avea dreptul legal de a impune plata impozitului pe vânzările cu amănuntul. În ultimul rând, Republica Slovacă a confirmat că nicio entitate nu a plătit impozitul pe vânzările cu amănuntul.

                     (17)

                     Prin urmare, potrivit informațiilor furnizate de Republica Slovacă, Legea privind impozitul pe vânzările cu amănuntul a fost abrogată și nu a determinat nicio plată sau obligație fiscală în perioada în care a fost în vigoare.

                     (18)

                     Având în vedere abrogarea de către Republica Slovacă a Legii privind impozitul pe vânzările cu amănuntul, procedura oficială de investigare inițiată cu privire la măsura de ajutor în temeiul actului respectiv nu mai are obiect.

               4.   CONCLUZIE

                     (19)

                     Procedura prevăzută la articolul 108 alineatul (2) din TFUE nu mai are obiect ca urmare a abrogării de către Republica Slovacă a Legii privind impozitul pe vânzările cu amănuntul și ar trebui să fie închisă,

               ADOPTĂ PREZENTA DECIZIE:

            Articolul 1
            Ca urmare a abrogării de către Republica Slovacă a Legii privind impozitul pe vânzările cu amănuntul, procedura oficială de investigare prevăzută la articolul 108 alineatul (2) din Tratatul privind funcționarea Uniunii Europene, inițiată la 2 aprilie 2019, cu privire la măsura de ajutor în temeiul Legii privind impozitul pe vânzările cu amănuntul, nu mai are obiect și se închide.

            Articolul 2
            Prezenta decizie se adresează Republicii Slovace.

            Adoptată la Bruxelles, 21 octombrie 2019.

                  Pentru Comisie

               Margrethe VESTAGER

                  Membru al Comisiei

            (1)  Legea nr. 385/2018 Coll. din 13 decembrie 2018 privind impozitul special aplicabil lanțurilor de magazine cu amănuntul, precum și amendamentele la Legea nr. 595/2003 Coll. privind impozitul pe venit, astfel cum a fost modificată ulterior.

            (2)  Regulamentul (UE) 2015/1589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcționarea Uniunii Europene (JO L 248, 24.9.2015, p. 9).

            (3)  JO C 194, 7.6.2019, p. 11.

            (4)  Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1).


title: Decizia (UE, Euratom) 2019/2139 a Consiliului din 10 decembrie 2019 de numire a doi membri în comitetul de personalități independente în temeiul articolului 11 alineatul (1) din Regulamentul (UE, Euratom) nr. 1141/2014 al Parlamentului European și al Consiliului privind statutul și finanțarea partidelor politice europene și a fundațiilor politice europene

text:
                  13.12.2019

                  RO

                  Jurnalul Oficial al Uniunii Europene

                  L 324/9

         DECIZIA (UE, Euratom) 2019/2139 A CONSILIULUI
         din 10 decembrie 2019
         de numire a doi membri în comitetul de personalități independente în temeiul articolului 11 alineatul (1) din Regulamentul (UE, Euratom) nr. 1141/2014 al Parlamentului European și al Consiliului privind statutul și finanțarea partidelor politice europene și a fundațiilor politice europene
         CONSILIUL UNIUNII EUROPENE
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice,
         având în vedere Regulamentul (UE, Euratom) nr. 1141/2014 al Parlamentului European și al Consiliului din 22 octombrie 2014 privind statutul și finanțarea partidelor politice europene și a fundațiilor politice europene (1), în special articolul 11 alineatul (1),
         întrucât:

                     (1)

                     Articolul 11 alineatul (1) din Regulamentul (UE, Euratom) nr. 1141/2014 al Consiliului instituie un comitet de personalități independente (denumit în continuare „comitetul”).

                     (2)

                     Conform articolului 11 alineatul (1) din Regulamentul (UE, Euratom) nr. 1141/2014, comitetul este alcătuit din șase membri, Parlamentul European, Consiliul și Comisia numind fiecare câte doi membri. Comitetul trebuie reînnoit în termen de șase luni de la sfârșitul primei sesiuni a Parlamentului European care urmează după alegerile pentru Parlamentul European. Mandatul membrilor nu poate fi reînnoit,

               ADOPTĂ PREZENTA DECIZIE:

            Articolul 1

               (1)   Sunt numiți în calitatea de membru în cadrul comitetului de personalități independente, pentru întreaga durată a mandatului comitetului menționat:

                           —

                           domnul Algis KRUPAVIČIUS;

                           —

                           domnul Christian WALDHOFF.

               (2)   Numirea se face sub rezerva semnării de către fiecare membru desemnat a declarației privind independența și absența conflictelor de interese, anexată la prezenta decizie.

            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 10 decembrie 2019.

                  Pentru Consiliu

                  Președintele

               T. TUPPURAINEN

            (1)  JO L 317, 4.11.2014, p. 1.

            ANEXĂ

               DECLARAȚIE PRIVIND INDEPENDENȚA ȘI ABSENȚA CONFLICTELOR DE INTERESE

            Subsemnatul, ...................................., declar că am luat act de dispozițiile articolului 11 alineatul (1) din Regulamentul (UE, Euratom) nr. 1141/2014 al Parlamentului European și al Consiliului privind statutul și finanțarea partidelor politice europene și a fundațiilor politice europene și că îmi voi exercita atribuțiile în calitate de membru al comitetului de personalități independente în deplină independență și în deplină conformitate cu dispozițiile regulamentului menționat.
            Nu voi solicita și nu voi primi instrucțiuni de la nicio instituție sau guvern sau de la vreun alt organ, birou sau agenție. Nu voi săvârși niciun act incompatibil cu natura atribuțiilor mele.
            Declar că, după cunoștința mea, nu mă aflu în nicio situație de conflict de interese. Un conflict de interese există atunci când exercitarea imparțială și obiectivă a atribuțiilor mele de membru al comitetului de personalități independente este compromisă din motive care țin de familie, de viața personală, de afinitatea politică, națională, filosofică sau religioasă, de interese economice sau de orice alt interes comun cu cel al vreunui beneficiar.
            În special, declar că nu sunt deputat în Parlamentul European și nici membru al Consiliului sau al Comisiei. Nu am niciun mandat electoral. Nu sunt funcționar sau alt agent al Uniunii Europene. Nu am calitatea de actual sau fost angajat al unui partid politic european sau al unei fundații politice europene.

               Dată la …,

                     [DATA + SEMNĂTURA

                     membrului desemnat

                     în cadrul comitetului

                     de personalități independente]


title: Decizia (UE) 2019/2136 a Consiliului din 5 decembrie 2019 de autorizare a începerii negocierilor în vederea modificării Acordului internațional din 1992 privind zahărul

text:
                  13.12.2019

                  RO

                  Jurnalul Oficial al Uniunii Europene

                  L 324/3

         DECIZIA (UE) 2019/2136 A CONSILIULUI
         din 5 decembrie 2019
         de autorizare a începerii negocierilor în vederea modificării Acordului internațional din 1992 privind zahărul
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatele (3) și (4),
         având în vedere recomandarea Comisiei Europene,
         întrucât:

                     (1)

                     Prin Decizia 92/580/CEE a Consiliului (1), Uniunea a devenit parte la Acordul internațional din 1992 privind zahărul (2) (ISA) și membru al Organizației Internaționale a Zahărului (OIZ).

                     (2)

                     Din 1995, Uniunea a aprobat prelungirea ISA pe perioade de doi ani. La 19 iulie 2019, în cadrul celei de a 55-a sesiuni a Consiliului internațional al zahărului (ISC), Comisia, în urma autorizării acordate de Consiliu, și-a exprimat poziția în favoarea unei prelungiri suplimentare a ISA pentru o perioadă de până la doi ani, care se încheie la 31 decembrie 2021.

                     (3)

                     La 19 iulie 2019, ISC a luat decizia de a prelungi ISA cu doi ani, până la 31 decembrie 2021.

                     (4)

                     În temeiul articolului 8 din ISA, ISC îndeplinește sau coordonează îndeplinirea tuturor funcțiilor necesare pentru aplicarea dispozițiilor ISA. În conformitate cu articolul 13 din ISA, toate deciziile ISC se iau, în principiu, prin consens. În absența unui consens, deciziile se iau prin vot cu majoritate simplă, cu excepția cazului în care ISA prevede un vot special.

                     (5)

                     În conformitate cu articolul 25 din ISA, membrii OIZ dețin în total 2 000 de voturi. Fiecare membru al OIZ are un anumit număr de voturi care este ajustat anual în funcție de criterii stabilite în ISA.

                     (6)

                     Este în interesul Uniunii să participe la un acord internațional privind zahărul, având în vedere importanța acestui sector pentru o serie de state membre și pentru economia sectorului european al zahărului.

                     (7)

                     Cu toate acestea, cadrul instituțional al ISA și, în special, alocarea voturilor între membrii OIZ, care stabilește de asemenea contribuția financiară a membrilor la OIZ, nu mai reflectă realitățile de pe piața mondială a zahărului.

                     (8)

                     În temeiul normelor ISA privind contribuțiile financiare la OIZ, partea Uniunii în contribuția financiară a rămas aceeași din 1992, deși piața mondială a zahărului și, în special, poziția relativă a Uniunii pe această piață s-a modificat în mod substanțial de atunci. Prin urmare, Uniunea și-a asumat în ultimii ani o parte disproporționat de mare din costurile bugetare și responsabilitățile în cadrul OIZ.

                     (9)

                     Prin Decizia (UE) 2017/2242 a Consiliului (3), Comisia a fost autorizată de Consiliu să înceapă negocieri cu celelalte părți la ISA, în cadrul ISC, în vederea modernizării ISA, în special în ceea ce privește discrepanțele dintre numărul voturilor și contribuția financiară a membrilor OIZ, pe de o parte, și poziția lor relativă pe piața mondială a zahărului, pe de altă parte. Autorizarea respectivă rămâne valabilă până la 31 decembrie 2019.

                     (10)

                     Pe baza autorizării date prin Decizia (UE) 2017/2242, Comisia a început negocieri cu țările membre ale OIZ și a prezentat propuneri de modificare a articolului 25 din ISA. La 19 iulie 2019, ISC a luat decizia să înceapă negocieri pentru o revizuire parțială a ISA înainte de reuniunea sa din noiembrie 2019, sub coordonarea Conferinței Organizației Națiunilor Unite pentru Comerț și Dezvoltare (UNCTAD). În urma solicitărilor mai multor țări membre ale OIZ, ISC a decis, pe lângă modificarea articolului 25 din ISA, să revizuiască alte părți din ISA, și anume cele privind obiectivele și programul de lucru ale OIZ. În conformitate cu decizia ISC, negocieri urmează să fie încheiate cel târziu la 31 decembrie 2021.

                     (11)

                     Prin urmare, este necesară o nouă autorizare din partea Consiliului pentru a acoperi domeniul de aplicare și calendarul extinse ale negocierilor.

                     (12)

                     Orice modificare convenită în cadrul negocierilor ar trebui adoptată în conformitate cu procedura prevăzută la articolul 44 din ISA. În temeiul articolului menționat, ISC poate, prin vot special, să recomande membrilor OIZ o modificare a ISA. În calitatea sa de membru al ISC, în conformitate cu articolul 7 din ISA, Uniunea ar trebui să fie în măsură să participe la negocieri în vederea modificării cadrului instituțional al ISA.

                     (13)

                     Prin urmare, este oportun ca Comisia să fie autorizată să înceapă negocieri în cadrul ISC pentru a modifica ISA, ca să fie stabilite directive de negociere și ca comitetul special desemnat prin Decizia (UE) 2017/2242 să fie în continuare consultat de către Comisie atunci când desfășoară negocieri,

               ADOPTĂ PREZENTA DECIZIE:

            Articolul 1

               (1)   Comisia este autorizată să înceapă negocieri în vederea modificării Acordului internațional din 1992 privind zahărul.

               (2)   Negocierile se desfășoară pe baza directivelor de negociere ale Consiliului prevăzute în addendumul la prezenta decizie.

            Articolul 2
            Negocierile se desfășoară în consultare cu Grupul de lucru pentru produse de bază.

            Articolul 3
            Prezenta decizie se aplică până la 31 decembrie 2021.

            Articolul 4
            Prezenta decizie se adresează Comisiei.

            Adoptată la Bruxelles, 5 decembrie 2019.

                  Pentru Consiliu

                  Președintele

               M. LINTILÄ

            (1)  Decizia 92/580/CEE a Consiliului din 13 noiembrie 1992 privind semnarea și încheierea Acordului internațional din 1992 privind zahărul (JO L 379, 23.12.1992, p. 15).

            (2)  Acordul internațional din 1992 privind zahărul (JO L 379, 23.12.1992, p. 16).

            (3)  Decizia (UE) 2017/2242 a Consiliului din 30 noiembrie 2017 de autorizare a începerii negocierilor în vederea modificării Acordului internațional din 1992 privind zahărul (JO L 322, 7.12.2017, p. 29).


title: Decizia (UE) 2019/2137 a Consiliului din 5 decembrie 2019 de stabilire a faptului că România nu a luat măsuri eficace în urma Recomandării Consiliului din 14 iunie 2019

text:
                  13.12.2019

                  RO

                  Jurnalul Oficial al Uniunii Europene

                  L 324/5

         DECIZIA (UE) 2019/2137 A CONSILIULUI
         din 5 decembrie 2019
         de stabilire a faptului că România nu a luat măsuri eficace în urma Recomandării Consiliului din 14 iunie 2019
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1466/97 al Consiliului din 7 iulie 1997 privind consolidarea supravegherii pozițiilor bugetare și supravegherea și coordonarea politicilor economice (1), în special articolul 10 alineatul (2) al patrulea paragraf,
         având în vedere recomandarea Comisiei Europene,
         întrucât:

                     (1)

                     În iunie 2017 și în iunie 2018, Consiliul a constatat, în conformitate cu articolul 121 alineatul (4) din tratat, că în 2016 și, respectiv, în 2017, a existat o abatere semnificativă constatată de la obiectivul bugetar pe termen mediu al României sau de la traiectoria de ajustare în vederea atingerii acestuia. Având în vedere respectivele abateri semnificative stabilite, Consiliul a emis recomandările din 16 iunie 2017 (2) și din 22 iunie 2018 (3), invitând România să ia măsurile necesare pentru a remedia respectivele abateri. Ulterior, Consiliul a constatat că România nu a luat măsuri eficace în urma recomandărilor respective și a emis recomandări revizuite la 5 decembrie 2017 (4) și, respectiv, la 4 decembrie 2018 (5). Ulterior, Consiliul a constatat că România nu a luat măsuri eficace în urma acestor recomandări revizuite.

                     (2)

                     La 14 iunie 2019, Consiliul a constatat că, în 2018, în România a avut din nou loc o abatere semnificativă constatată de la traiectoria de ajustare în vederea atingerii obiectivului bugetar pe termen mediu. Pe această bază, Consiliul a emis o recomandare (6) ca România să ia măsurile necesare pentru a se asigura că rata de creștere nominală a cheltuielilor publice primare nete (7) nu depășește 4,5 % în 2019 și 5,1 % în 2020, ceea ce corespunde unei ajustări structurale anuale de 1,0 % din produsul intern brut (PIB) în 2019 și de 0,75 % din PIB în 2020. Consiliul a recomandat totodată ca România să utilizeze toate veniturile excepționale pentru a reduce deficitul, iar măsurile de consolidare bugetară să asigure o îmbunătățire durabilă a soldului structural al bugetului general într-o manieră favorabilă creșterii. Consiliul a stabilit data de 15 octombrie 2019 ca termen până la care România să prezinte un raport privind măsurile luate în urma recomandării din 14 iunie 2019.

                     (3)

                     La 25 septembrie 2019, Comisia a întreprins o misiune de supraveghere consolidată în România, în vederea monitorizării la fața locului în temeiul articolului -11 alineatul (2) din Regulamentul (CE) nr. 1466/97. După ce a transmis constatările sale provizorii autorităților române pentru formularea de observații, Comisia a prezentat constatările sale Consiliului la 20 noiembrie 2019. Aceste constatări au fost făcute publice. În raportul Comisiei se constată că autoritățile române au planificat să efectueze ajustări structurale numai începând din 2022 și că, prin urmare, nu intenționează să dea curs Recomandării Consiliului din 14 iunie 2019.

                     (4)

                     La 15 octombrie 2019, autoritățile române au prezentat un raport privind măsurile luate în urma Recomandării Consiliului din 14 iunie 2019. Raportul nu conține o estimare cuprinzătoare a categoriilor bugetare individuale și nu include nici impactul bugetar al fiecărei măsuri menționate. Prin urmare, raportul nu respectă cerințele de raportare recomandate de Consiliu. În raportul lor, autoritățile române au reiterat faptul că ținta lor pentru 2019 rămâne un deficit global de 2,8 % din PIB, aceeași țintă ca în Programul de convergență pentru 2019. Dacă această țintă a deficitului global ar fi atinsă, acest lucru ar reprezenta doar o reducere marginală a deficitului public față de 2018, în ciuda faptului că România a înregistrat o creștere economică ridicată. Pentru 2020, autoritățile române vizează atingerea unui deficit global de 2,9 % din PIB, care este mai mare decât ținta de 2,7 % din PIB astfel cum se prevede în programul de convergență pentru 2019. În ansamblu, impactul bugetar al măsurilor raportate este inferior cerinței prevăzute în Recomandarea Consiliului din 14 iunie 2019.

                     (5)

                     În 2019, pe baza previziunilor Comisiei din toamna anului 2019, creșterea cheltuielilor publice primare nete ar urma să fie de 12,8 %, cu mult peste rata recomandată de 4,5 % (o abatere de 2,5 % din PIB). Se estimează că soldul structural se va deteriora cu 0,8 % din PIB, în locul îmbunătățirii recomandate de 1,0 % din PIB (o abatere de 1,8 % din PIB). Prin urmare, ambele criterii indică o abatere de la ajustarea recomandată. Evaluarea globală confirmă o abatere de la ajustarea recomandată în 2019.

                     (6)

                     În 2020, pe baza previziunilor Comisiei din toamna anului 2019, creșterea cheltuielilor publice primare nete ar urma să fie de 11,1 %, cu mult peste rata recomandată de 5,1 % (o abatere de 1,8 % din PIB). Se estimează că soldul structural se va deteriora cu 0,8 % din PIB, în locul îmbunătățirii recomandate de 0,75 % din PIB (o abatere de 1,6 % din PIB). Prin urmare, ambele criterii indică un risc de abatere de amploare similară de la ajustarea necesară. Evaluarea globală confirmă o abatere de la ajustarea recomandată în 2020.

                     (7)

                     În plus, previziunile Comisiei din toamna anului 2019 estimează un deficit public de 3,6 % în 2019 și de 4,4 % în 2020, cifre care depășesc valoarea de referință de 3 % din PIB prevăzută în tratat.

                     (8)

                     Aceste constatări conduc la concluzia că răspunsul României la Recomandarea Consiliului din 14 iunie 2019 este insuficient,

               ADOPTĂ PREZENTA DECIZIE:

            Articolul 1
            România nu a luat măsuri eficace în urma Recomandării Consiliului din 14 iunie 2019.

            Articolul 2
            Prezenta decizie se adresează României.

            Adoptată la Bruxelles, 5 decembrie 2019.

                  Pentru Consiliu

                  Președintele

               M. LINTILÄ

            (1)  JO L 209, 2.8.1997, p. 1.

            (2)  Recomandarea Consiliului din 16 iunie 2017 în vederea corectării abaterii vizibile constatate de la traiectoria de ajustare către atingerea obiectivului bugetar pe termen mediu în Romania (JO C 216, 6.7.2017, p. 1).

            (3)  Recomandarea Consiliului din 22 iunie 2018 în scopul corectării abaterii semnificative constatate de la traiectoria de ajustare în vederea atingerii obiectivului bugetar pe termen mediu în România (JO C 223, 27.6.2018, p. 3).

            (4)  Recomandarea Consiliului din 5 decembrie 2017 cu scopul de a corecta abaterea semnificativă constatată de la traiectoria de ajustare în vederea atingerii obiectivului bugetar pe termen mediu în România (JO C 439, 20.12.2017, p. 1).

            (5)  Recomandarea Consiliului din 4 decembrie 2018 în scopul corectării abaterii semnificative constatate de la traiectoria de ajustare în vederea atingerii obiectivului bugetar pe termen mediu în România (JO C 460, 21.12.2018, p. 1).

            (6)  Recomandarea Consiliului din 14 iunie 2019 în scopul corectării abaterii semnificative constatate de la traiectoria de ajustare în vederea atingerii obiectivului bugetar pe termen mediu în România (JO C 210, 21.6.2019, p. 1).

            (7)  Cheltuielile publice primare nete reprezintă cheltuielile publice totale minus cheltuielile cu dobânzile, cheltuielile cu programele Uniunii acoperite integral din fondurile Uniunii și modificările nediscreționare ale cheltuielilor cu indemnizațiile de șomaj. Formarea brută de capital fix finanțată la nivel național este repartizată uniform de-a lungul unei perioade de patru ani. Se iau în calcul și măsurile discreționare privind veniturile sau creșterile de venituri impuse prin lege. Măsurile cu caracter excepțional, atât pe partea de venituri, cât și pe partea de cheltuieli, sunt compensate.